El grup d'estudiants europeus de AEGEE s'enamora d'Alboraia en la seua visita a la localitat
17 de març de 2022

Més d'una vintena de membres d'AEGEE, el Fòrum d'Estudiants Europeus, una de les organitzacions interdisciplinàries d'estudiants més grans d'Europa, estan passant uns dies a Alboraia. El grup el conformen joves de 18 a 35 anys procedents d'un total d'11 nacionalitats, entre les quals es troben Alemanya, Estònia, Romania, Grècia i Turquia.

Amb la finalitat de facilitar-los l'estada, l'Ajuntament els ha cedit la Ciutat de l'Esport, una col·laboració amb la qual l'organització es mostra profundament agraïda, ja que, en les seues paraules, "sabem que no resulta fàcil que un consistori s'involucre tant durant la celebració d'unes festes tan importants com les falles". Aquest agraïment s'ha materialitzat en el lliurament d'una placa al poble d'Alboraia que ha recollit l'alcalde, Miguel Chavarría, en la recepció de benvinguda que s'ha realitzat recentment a la Casa del Comte Zanoguera en companyia de Raquel Casares, regidora de Turisme; Ismael Rubio, regidor d'Educació; Zeudy Estal, regidora de Joventut i membres de la Corporació Municipal.

En aquesta trobada, membres de AEGEE han explicat que les persones visitants s'han enamorat de l'ambient de València i, concretament, d'Alboraia, gràcies a les festes de les Falles, la gastronomia, les platges, l'horta i el patrimoni arquitectònic, uns atractius turístics que també ha destacat Miguel Chavarría: "Treballem en oferir la millor experiència turística a través de tots aquests aspectes que ens fan únics, com el nostre producte estrela que ens converteix en bressol de l'orxata, i amb la vostra satisfacció esperem que sigueu els millors ambaixadors d'Alboraia al vostre país d'origen".

"Com heu comprovat", ha continuat el primer edil, "som un poble acollidor, solidari i generós, com estem demostrant en aquests moments ajudant tot el possible a les persones que viuen a Ucraïna i a les famílies refugiades que arriben ací buscant una vida millor". Com a detall, els membres de la Corporació Municipal els van entregar un obsequi a tot l'alumnat, mocador faller inclòs.